CELEX: 32015D1423
Language: sk
Date: 2015-08-21 00:00:00
Title: Vykonávacie rozhodnutie Komisie (EÚ) 2015/1423 z 21. augusta 2015 o určitých dočasných opatreniach na ochranu proti nodulárnej dermatitíde dobytka v Grécku [oznámené pod číslom C(2015) 6010] (Text s významom pre EHP)

25.8.2015   
            
            
               SK
            
            
               Úradný vestník Európskej únie
            
            
               L 222/7
            
         VYKONÁVACIE ROZHODNUTIE KOMISIE (EÚ) 2015/1423
   z 21. augusta 2015
   o určitých dočasných opatreniach na ochranu proti nodulárnej dermatitíde dobytka v Grécku
   
      
         [oznámené pod číslom C(2015) 6010]
      
   
   (Iba grécke znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 3,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 3,
   keďže:
   
               (1)
            
            
               Nodulárna dermatitída je vírusové ochorenie hovädzieho dobytka prenášané primárne vektormi, ktoré spôsobuje vážne straty a má potenciál sa nebezpečne šíriť najmä prostredníctvom živých zvierat a produktov získaných z infikovaných zvierat.
            
         
               (2)
            
            
               Smernicou Rady 92/119/EHS (3) sa stanovujú všeobecné opatrenia na kontrolu určitých chorôb zvierat vrátane nodulárnej dermatitídy dobytka. Patria medzi ne aj opatrenia, ktoré je potrebné prijať v prípade podozrenia a potvrdenia nodulárnej dermatitídy dobytka.
            
         
               (3)
            
            
               Grécke orgány oznámili 20. augusta 2015 Komisii dve ohniská výskytu nodulárnej dermatitídy v chovoch hovädzieho dobytka s celkovým počtom približne 200 kusov hovädzieho dobytka v oblasti Feres, gréckej regionálnej jednotky Evros.
            
         
               (4)
            
            
               Grécko zaviedlo vhodné opatrenia vyžadované smernicou 92/119/EHS a v okolí týchto ohnísk zriadilo v zmysle článku 10 danej smernice zóny ochrany a dozoru.
            
         
               (5)
            
            
               Hrozí, že vírus nodulárnej dermatitídy dobytka sa rozšíri do ostatných oblastí Grécka a do iných členských štátov, a to najmä prostredníctvom obchodu so živým hovädzím dobytkom a ich spermou, premiestňovaním určitých voľne žijúcich prežúvavcov a umiestňovaním určitých výrobkov získaných z hovädzieho dobytka na trh.
            
         
               (6)
            
            
               S cieľom zabrániť jeho rozšíreniu do iných častí Grécka, do iných členských štátov a do tretích krajín je vhodné zakázať premiestňovanie a odosielanie hovädzích zvierat a ich spermy, ako aj umiestňovanie určitých živočíšnych výrobkov z regionálnej jednotky Evros na trh.
            
         
               (7)
            
            
               Do zasadnutia Stáleho výboru pre rastliny, zvieratá, potraviny a krmivá a v spolupráci s dotknutým členským štátom by Komisia mala prijať dočasné ochranné opatrenia týkajúce sa nodulárnej dermatitídy dobytka v Grécku.
            
         
               (8)
            
            
               Na ďalšom zasadnutí Stáleho výboru pre rastliny, zvieratá, potraviny a krmivá, sa situácia preskúma a v prípade potreby sa upravia prijaté opatrenia,
            
         PRIJALA TOTO ROZHODNUTIE:
   Článok 1
   1.   Grécko zakáže odosielať z regionálnej jednotky Evros do iných častí Grécka, iných členských štátov a do tretích krajín tieto komodity:
   
               a)
            
            
               živé hovädzie zvieratá a voľne žijúce prežúvavce;
            
         
               b)
            
            
               spermu hovädzieho dobytka.
            
         2.   Grécko zakáže, aby z regionálnej jednotky Evros boli na trh mimo uvedenej regionálnej jednotky umiestňované tieto komodity:
   
               a)
            
            
               čerstvé mäso z hovädzieho dobytka a mäsové prípravky a výrobky vyrobené z takého čerstvého mäsa;
            
         
               b)
            
            
               mlieko a mliečne výrobky z hovädzieho dobytka;
            
         
               c)
            
            
               nespracované vedľajšie živočíšne produkty z hovädzieho dobytka, ak nie sú pod úradným dohľadom príslušného orgánu určené na likvidáciu v schválenom zariadení na území Grécka.
            
         Článok 2
   Toto rozhodnutie sa uplatňuje do 30. septembra 2015.
   Článok 3
   Toto rozhodnutie je určené Helénskej republike.
   
      V Bruseli 21. augusta 2015
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Smernica Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (Ú. v. ES L 62, 15.3.1993, s. 69).